16 แบงก์พร้อมบริการบัญชีพื้นฐาน ต.ค.นี้
ธปท. ร่วมมือ ธนาคาร 16 แห่ง เปิดตัวบัญชีเงินฝากพื้นฐานให้ผู้มีรายได้น้อยและผู้สูงอายุ ไม่มีค่าธรรมเนียม ไม่มีฝากขั้นต่ำ ส่งเสริมประชาชนเข้าถึงทางการเงิน
23 ก.ค. 2561

ธปท. ร่วมมือ ธนาคาร 16 แห่ง เปิดตัวบัญชีเงินฝากพื้นฐานให้ผู้มีรายได้น้อยและผู้สูงอายุ ไม่มีค่าธรรมเนียม ไม่มีฝากขั้นต่ำ ส่งเสริมประชาชนเข้าถึงทางการเงิน
เมื่อวันที่ 23 ก.ค. ที่ธนาคารแห่งประเทศไทย ธนาคารพาณิชย์สมาชิกสมาคมธนาคารไทย 14 แห่ง ร่วมกับ ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ลงนามในบันทึกข้อตกลงความร่วมมือ “การให้บริการบัญชีเงินฝากเพื่อการเข้าถึงบริการทางการเงินขั้นพื้นฐาน” (บัญชีเงินฝากพื้นฐาน) ภายใต้แนวคิดการส่งเสริมการเข้าถึงบริการทางการเงินทุกภาคส่วนเพื่อสนับสนุนให้เศรษฐกิจเติบโตอย่างยั่งยืนและทั่วถึง
นายวิรไท สันติประภพ ผู้ว่าาการ ธปท. เปิดเผยว่า ความร่วมมือดังกล่าวเป็นมิติสำคัญในการส่งเสริมให้ประชาชนเข้าถึงบริการการเงินได้สะดวกและด้วยต้นทุนที่ต่ำกว่า จากผลสำรวจการเข้าถึงบริการทางการเงินภาคครัวเรือน ปี 2559 พบว่า ครัวเรือนประมาณ 30% เข้าไม่ถึงและไม่ใช้บริการเงินฝากซึ่งสัดส่วนดังกล่าวเพิ่มขึ้นอย่างมีนัยสำคัญจาก 20% ในปี 2556 ธปท. จึงเห็นว่าการก้าวเข้ามาใช้บริการทางการเงินในระบบเป็นก้าวสำคัญในการเพิ่มโอกาสในการพัฒนาคุณภาพชีวิตของประชาชน และเป็นจุดเริ่มต้นที่ประชาชนจะได้เรียนรู้เกี่ยวกับการบริหารเงินขั้นพื้นฐาน สามารถต่อยอดไปใช้บริการผลิตภัณฑ์อื่น ตลอดจนส่งเสริมทัศนคติในการออมของประชาชน
นายปรีดี ดาวฉาย ประธานสมาคมธนาคารไทย เปิดเผยว่า สมาคมธนาคารไทยมีนโยบายภายใต้แผนยุทธศาสตร์ 5 ปี ของอุตสาหกรรมธนาคาร (พ.ศ. 2558 - 2563) ในการสนับสนุนบริการทางการเงินพื้นฐานในด้านเงินฝาก สินเชื่อ การโอนเงินและชำระเงิน โดยเชื่อมั่นว่าการที่ประชาชนสามารถเข้าถึงบริการทางการเงินอย่างทั่วถึงจะเป็นกลไกสำคัญที่ช่วยสนับสนุนให้เศรษฐกิจเติบโตอย่างยั่งยืน บัญชีเงินฝากประเภทใหม่นี้ จะมีเงื่อนไขการรับเงินฝากและค่าธรรมเนียมที่เกี่ยวข้องที่จะเอื้อให้ประชาชนในกลุ่มต่าง ๆ สามารถใช้บริการฝากเงิน และที่เกี่ยวข้องในชีวิตประจำวันได้อย่างเพียงพอ โดยธนาคารสมาชิกสามารถเริ่มให้บริการบัญชีประเภทใหม่นี้ได้ภายในเดือนตุลาคม 2561 นี้ โดยในระยะแรกจะให้บริการสำหรับกลุ่มประชาชนที่อยู่ในโครงการบัตรสวัสดิการแห่งรัฐและผู้สูงอายุ
ด้านนายชาติศิริ โสภณพนิช กรรมการผู้จัดการใหญ่ ธนาคารกรุงเทพ จ ากัด (มหาชน) ในฐานะผู้ดูแลรับผิดชอบแผนงานการสนับสนุนให้ประชาชนเข้าถึงบริการทางการเงินภายใต้แผนยุทธศาสตร์5 ปี กล่าวว่า บัญชีเงินฝากพื้นฐานประเภทใหม่นี้จะมีเงื่อนไขพิเศษที่เป็นประโยชน์ต่อผู้ฝากกลุ่มเป้าหมาย ให้สามารถเปิดและใช้บริการบัญชีเงินฝากกับธนาคารพาณิชย์ได้อย่างสะดวกและคล่องตัว บัญชีเงินฝากพื้นฐานนี้ ธนาคารพาณิชย์จะไม่กำหนดทั้งวงเงินขั้นต่ำในการเปิดและคงบัญชีเงินฝากไว้ และผู้ฝากสามารถฝาก ถอนโอน โดยใช้บัตรเอทีเอ็มหรือบัตรเดบิตที่ผูกไว้กับบัญชีได้ โดยจะได้รับยกเว้นค่าธรรมเนียมแรกเข้าและรายปีเป็นพิเศษ
ในระยะแรก ธนาคารพาณิชย์และธนาคารรัฐอีก 2 แห่งที่ร่วมลงนามในชั้นนี้ จะให้บริการบัญชีนี้แก่ผู้มีรายได้น้อยที่ลงทะเบียนภายใต้โครงการสวัสดิการแห่งรัฐ และผู้มีอายุ 65 ปี ขึ้นไป โดยผู้ที่ประสงค์จะเปิดบัญชีเงินฝากพื้นฐานสามารถศึกษาข้อมูลรายละเอียดเพิ่มเติมได้จากธนาคารที่ร่วมให้บริการต่อไป